JONAVOS RAJONO SAVIVALDYBĖS ADMINISTRACIJOS DIREKTORIUS
ĮSAKYMAS
DĖL JONAVOS RAJONO SAVIVALDYBĖS GYVENAMŲJŲ PATALPŲ NUOMOS ADMINISTRAVIMO BEI KAUPIAMŲJŲ LĖŠŲ PANAUDOJIMO IR APSKAITOS NUOSTATŲ PATVIRTINIMO 2014 m. birželio 9 d. Nr. 13B-0886
Jonava

Vadovaudamasis Lietuvos Respublikos vietos savivaldos įstatymo 18 str. 1 d., 29 str. 8 d. 2 p. ir remdamasis rajono savivaldybės tarybos 2005 m. balandžio 28 d. sprendimo Nr. 1 TS-103 „Dėl Jonavos rajono savivaldybės gyvenamųjų patalpų nuomos kaupiamųjų lėšų panaudojimo ir apskaitos nuostatų dalinio pakeitimo“ 2 punktu:

1. P a t v i r t i n u Jonavos rajono savivaldybės gyvenamųjų patalpų nuomos administravimo bei kaupiamųjų lėšų panaudojimo ir apskaitos nuostatus (pridedama).

2. P r i p a ž į s t u netekusius galios rajono savivaldybės administracijos direktoriaus 2012 m. gruodžio 31 d. įsakymą Nr. 13B-1994 „Dėl Jonavos rajono savivaldybės gyvenamųjų patalpų nuomos administravimo bei kaupiamųjų lėšų panaudojimo ir apskaitos nuostatų patvirtinimo“ 1 punktą.

Administracijos direktorius Jonas Klemensas Sungaila

Jolita Gumaniukienė	Gintautas Kaiša

Jovita Stankevičiūtė	Ramutė Štuikienė

Eglė Pinkevičienė	Danutė Petronienė

Justas Budriūnas	Valda Koženiauskienė

PATVIRTINTA

Jonavos rajono savivaldybės

administracijos direktoriaus 2014 m. birželio 9 d.

įsakymu Nr. 13B- 0886

SAVIVALDYBĖS GYVENAMŲJŲ PATALPŲ NUOMOS ADMINISTRAVIMO BEI KAUPIAMŲJŲ LĖŠŲ PANAUDOJIMO IR APSKAITOS NUOSTATAI

I. BENDROSIOS NUOSTATOS

1. Jonavos rajono savivaldybės gyvenamųjų patalpų nuomos administravimo bei kaupiamųjų lėšų panaudojimo ir apskaitos nuostatai (toliau – Nuostatai) nustato Savivaldybės gyvenamųjų patalpų (išskyrus savininkams grąžintas ir grąžintinas patalpas) nuomos administratoriaus uždavinius, funkcijas, teises, pareigas, nuomos lėšų naudojimą.

2. Nuomos administratorius savo veikloje vadovaujasi Lietuvos Respublikos civiliniu kodeksu, kitais Lietuvos Respublikos įstatymais bei teisės aktais ir Nuostatais.

3. Nuostatuose vartojamos sąvokos:

Nuomos administratorius (toliau – administratorius) – biudžetinė ar viešoji įstaiga, savivaldybės įmonė, akcinė bendrovė ar kitas juridinis asmuo, paskirtas savivaldybės administracijos direktoriaus įsakymu, turintis teisę teikti nekilnojamojo turto administravimo paslaugas, įmonės veiklą apdraudęs bendrosios civilinės atsakomybės draudimu.

Nuomos administravimas – nuomos sutarčių vykdymo kontrolė, nuomos mokesčių surinkimas ir išieškojimas, nuomojamų patalpų būklės kontrolė ir vertinimas, jų remonto planavimas ir organizavimas.

Būstas (gyvenamosios patalpos) – vienbutis gyvenamasis namas, jo dalis, butas ar kitos gyvenamosios patalpos, tinkamos asmeniui arba šeimai gyventi.

Buto naudingasis plotas – gyvenamųjų kambarių ir kitų būsto patalpų (virtuvių, sanitarinių mazgų, koridorių, įstatytų spintų, šildomų lodžijų ir kitų šildomų pagalbinių patalpų) bendrasis grindų plotas. Į naudingąjį būsto plotą neįeina balkonų, terasų, rūsių, nešildomų lodžijų grindų plotas.

Butas – gyvenamojo namo dalis iš vieno ar kelių gyvenamųjų kambarių, virtuvės bei kitų patalpų, atitvarų konstrukcijomis atskirta nuo bendrojo naudojimo patalpų, kitų butų ar negyvenamųjų patalpų.

Tinkamas būstas – būstas, kuris tinka gyventi vienam asmeniui ar šeimai ir atitinka statybos bei specialiųjų normų (higienos, priešgaisrinės saugos ir kt.) reikalavimus ir kurio naudingasis plotas, tenkantis vienam šeimos nariui, yra didesnis kaip 14 kvadratinių metrų (ši norma netaikoma socialiniam būstui).

Socialinis būstas – nekomerciniu pagrindu, nuomojamos Savivaldybės gyvenamosios patalpos, skirtos mažas pajamas turintiems asmenims ir šeimoms apgyvendinti pagal Lietuvos Respublikos valstybės paramos būstui įsigyti ar išsinuomoti bei daugiabučiams namams modernizuoti įstatymo nustatytas sąlygas (socialinio būsto kategorijai nepriskiriamos tarnybinės gyvenamosios patalpos, nakvynės namai, gydymo ar globos (rūpybos) gyvenamosios patalpos).

Savivaldybės socialinio būsto fondas – Savivaldybei nuosavybės teise priklausantys, taip pat patikėjimo teise jos valdomi gyvenamieji namai, jų dalys, butai (ir kitos tinkamos gyventi patalpos), skirti nuomoti asmenims (šeimoms), turintiems teisę į socialinį būstą.

Šeima – sutuoktiniai, jų nepilnamečiai vaikai (įvaikiai) iki 18 metų (toliau – vaikai (įvaikiai), taip pat motina arba tėvas, vieni auginantys vieną ar daugiau vaikų (įvaikių). Šeimos nariais taip pat laikomi asmenys, teismo tvarka pripažinti šeimos nariais, ir gali būti laikomi sutuoktinių ar vienišo asmens kartu gyvenantys tėvai (įtėviai).

Nuomininko šeimos nariai – atitinka sąvoką, apibrėžtą Lietuvos Respublikos civilinio kodekso 6.588 straipsnyje.

Gyvenamosios patalpos nuoma – atitinka sąvoką, apibrėžtą Lietuvos Respublikos civilinio kodekso 6.576 straipsnyje.

Gyvenamosios patalpos nuomos mokestis – atitinka sąvoką, apibrėžtą Lietuvos Respublikos civilinio kodekso 6.583 straipsnyje.

Nuomotojas – Savivaldybės administracija, kuri nustatyta tvarka išnuomoja gyvenamąsias patalpas asmenims, turintiems teisę į socialinį būstą, sudaro su nuomininku patalpų nuomos sutartį ir informuoja apie tai nuomos administratorių.

II. ADMINISTRATORIAUS FUNKCIJOS

4. Administratorius atlieka šias funkcijas:

4.1. vykdo nuomininko ir jo šeimos narių apgyvendinimą savivaldybės administracijos išnuomotose gyvenamosiose patalpose, soc. būsto nuomininkams duoda buto raktus, atlieka perduoto būsto pagrindinių elementų aprašymą priėmimo – perdavimo akte;

4.2. apskaičiuoja nuomos mokesčius nuomininkams pagal pasirašytas sutartis, pateikia nuomininkams nuomos mokesčių sąskaitas, surenka nuomos mokesčius bei perveda į nuomotojo nurodytą sąskaitą.

4.3. 10 p. nustatyta tvarka remontuoja soc. būstus;

4.4. nuomininkui iš eilės 3 mėnesius nesumokėjus apskaičiuoto gyvenamųjų patalpų nuomos mokesčio bei komunalinių mokesčių, teikia įspėjimus dėl skolos už nuomą sumokėjimo, išieško skolas.

4.5. dalyvauja antstolio organizuotoje soc. būsto nuomininko ir jo šeimos narių ar kitų asmenų, gyvenančių socialiniame būste be teisinio pagrindo, iškeldinimo procedūroje, esant būtinybei, organizuoja darbo jėgą ir transportą nuomininko (asmenų) daiktų pakrovimo ir iškrovimo, pervežimo darbams atlikti, užtikrina nuomininko daiktų apsaugą (iki 3 mėn.), kartu su antstoliu pasibaigus nurodytam terminui vykdo šių daiktų pardavimo viešą aukcioną, nurašymą ir/arba likvidavimą (utilizavimą), už 4.5 p. atliktas paslaugas administratoriui apmoka savivaldybės administracija pagal pateiktas PVM sąskaitas – faktūras (PVM sąskaitos – faktūros teikiamos pagal pasirašytą Pasaugos sutartį);

4.6. organizuoja atlaisvintų gyvenamųjų patalpų priėmimą, prireikus taiso langų ir durų užraktus, surašo patalpų priėmimo – perdavimo (apžiūros) aktą ir kt.;

4.7. administratorius raštu praneša savivaldybės administracijai apie tuščias gyvenamąsias patalpas per 3 darbo dienas nuo jų atlaisvinimo, kartu perduoda ir priėmimo – perdavimo akto kopiją;

4.8. apie savivaldybės gyvenamųjų patalpų nuomos mokesčio tarifų (kaupiamųjų lėšų ir nuomos administravimo išlaidų) pasikeitimus informuoja nuomininkus interneto svetainėje ir (ar) spaudoje.

4.9. informuoja namus apdraudusią draudimo įmonę ir raštu rajono savivaldybės administraciją, atsitikus draudžiamiesiems įvykiams. Savivaldybės administracija apie apdraustus pastatus informuoja administratorių.

4.10. pagal savivaldybės administracijos direktoriaus įsakymus vykdo elektros apskaitos darbus namuose, kuriuose nuomininkams nėra įrengtos komercinės apskaitos priemonės.

5. Administratorius savivaldybės administracijai paprašius arba esant būtinybei teikia:

5.1. raštu informaciją apie nuomininkams apskaičiuotą gyvenamųjų patalpų nuomos mokesčio dydį, sumokėtas įmokas ir įsiskolinimą;

5.2. dokumentus ir informaciją apie administruojamų gyvenamųjų patalpų būklę, sugadintą ir dingusį turtą (santechninę įrangą, viryklę, apskaitos prietaisus), kitą informaciją, susijusią su gyvenamųjų patalpų naudotojų skundais, pareiškimais ar prašymais;

5.3. informaciją apie savivaldybės gyvenamųjų patalpų nuomininkams pareikštus ieškinius, susijusius su jų įsiskolinimais už būsto naudojimą;

5.4. kitą reikalingą informaciją, susijusią su patalpų naudotojų skundais, pareiškimais ar prašymais.

III. ADMINISTRATORIAUS TEISĖS IR ATSAKOMYBĖ

6. Administratorius turi teisę priimti sprendimus dėl gyvenamųjų patalpų naudojimo ir priežiūros reikalavimų įgyvendinimo.

7. Administratorius privalo:

7.1. perskaičiuoti gyvenamųjų patalpų nuomos mokesčio dydį vadovaujantis galiojančiais teisės aktais bei Jonavos rajono savivaldybės tarybos patvirtintu savivaldybės gyvenamųjų patalpų nuomos mokesčio apskaičiavimo tvarkos aprašu. Nuomos mokestis perskaičiuojamas kiekvienam nuomojamam butui (jo dalies patalpai);

7.2. savo darbe vadovautis Lietuvos Respublikos įstatymais, jų įgyvendinamaisiais teisės aktais ir norminiais dokumentais, taip pat Jonavos rajono savivaldybės institucijų tvarkomaisiais ir organizaciniais dokumentais, reglamentuojančiais gyvenamųjų patalpų nuomą, naudojimą ir priežiūrą, remontą ir kt.;

7.3. atsakyti į savivaldybės administracijos ir kitų juridinių bei fizinių asmenų raštus, paklausimus, prašymus, susijusius su administratoriaus vykdomomis funkcijomis.

IV. NUOMOS LĖŠŲ SURINKIMAS IR PANAUDOJIMAS

8. Administratorius surenka nuomos mokesčius ir perveda surinktas lėšas nuomotojui iki kito mėnesio 5 d. į nuomotojo sąskaitą Nr. LT304010043900040139.

9. Nuomotojas, gavęs nuomos mokesčių įplaukas:

9.1. perveda administratoriui nuomos administravimo išlaidas per 5 d. d. gavus iš administratoriaus PVM sąskaitą - faktūrą;

9.2. iš nuomos mokesčio kaupiamųjų lėšų apmoka administratoriui už butų remonto darbus per 10 d. po įvykdytų darbų pridavimo – priėmimo akto bei PVM sąskaitos - faktūros pateikimo; apmoka dujų bei elektros tiekėjams už įrenginių socialiniuose būstuose prijungimo paslaugas pagal PVM sąskaitas - faktūras.

10. Savivaldybės gyvenamųjų patalpų nuomos mokesčio kaupiamosios lėšos panaudojamos dujų bei elektros įrenginių socialiniuose būstuose prijungimo paslaugoms apmokėti, tuščių butų (išimtinais atvejais ir apgyvendintų terminuotai išnuomotų butų remontui) šiukšlių surinkimui ir išvežimui, buto paprasto remonto darbams atlikti, t. y. elektros instaliacijos darbams, santechnikos darbams, esant reikalui ir komisijos išvadai statomi langai, įėjimo į butą durys, gali būti remontuojamos grindys. Neatliekami vidaus apdailos darbai, neremontuojamos vidaus buto lubos, sienos, grindys, nestatomos vidaus durys.

Nuomotojo sprendimu kaupiamosios lėšos gali būti panaudojamos ir kitiems socialinio būsto priežiūros darbams atlikti.

11. Tuščių savivaldybės gyvenamųjų patalpų būklę įvertina bei defektinius aktus surašo savivaldybės administracijos direktoriaus įsakymu sudaryta komisija po to, kai buto nuomininkas pateikia prašymą atlikti naujai paskirto nuomojamo buto apžiūrą administratoriui.

12. Pagal defektinio akto aprašus administratorius sudaro preliminarias sąmatas, vadovaujantis Lietuvos Respublikos Statinių statybos ir remonto kainų normatyvais. Administratorius darbus privalo atlikti per 30 dienų nuo buto remonto darbų sąmatos patvirtinimo. Sąmatas tvirtina komisijos pirmininkas. Atlikti remonto darbai priimami pridavimo – priėmimo aktu. Pridavimo – priėmimo aktą tvirtina Jonavos rajono savivaldybės administracijos Remonto ir statybos skyriaus vedėjas.

13. Sudarant sąmatą, vadovautis Lietuvos Respublikos aplinkos ministro 2005 m. birželio 27 d. įsakymu Nr. D1-323 „Dėl Lietuvos Respublikos aplinkos ministro 2004 m. gruodžio 30 d. įsakymo Nr. D1-708 „Dėl statybos techninio reglamento STR 1.05.06:2005“ „Statinio projektavimas“ patvirtinimo pakeitimo“ (Žin., 2005, Nr. 4-80; 2005, Nr. 16; 2010, Nr. 115-5902), kitos tiesioginės išlaidos skaičiuojamos: papildomas darbo užmokestis - 8 proc., statybvietės išlaidos 9 proc., netiesioginės išlaidos: pridėtinės išlaidos – 30 proc., pelnas – 5 proc.

V. BAIGIAMOSIOS NUOSTATOS

14.	Savivaldybės nuosavybės teise valdomos gyvenamosios patalpos nuomos administravimas pasibaigia šią patalpą privatizavus, pripažinus ją netinkama gyventi ir nustatyta tvarką išbraukus iš gyvenamųjų patalpų apskaitos.

15. Jeigu administratoriaus funkcijas atliekanti įmonė likviduojama ar bankrutuoja, nustatyta tvarka skiriamas kitas administratorius.

–––––––––––––––––––